ส.อ. คายนาทีฆ่า เผานั่งยาง พลอย
แม่เหยื่อตามสาปแช่ง ทำแผน3จังหวัด17ส.ค.,นายทหารหัวหน้าส่วนปฏิบัติการคณะทำงานด้านกฎหมาย คสช. นำตัวอดีตทหารยศ ส.อ.ฆาตกรฆ่าเผานั่งยาง น้องพลอย ส่งมอบให้กับ พล.ต.อ.ศรีวราห์ รังสิพรามณกุล รอง ผบ.ตร. ที่กองปราบฯแล้ว มีแม่เหยื่อทมิฬถือกรอบรูปลูกสาว และทนายความมารอพบหน้าอย่างใจจด ใจจ่อ พร้อมจุดธูปบอกลูกสาวมาเรียกร้องความเป็นธรรมให้แล้ว เผยหากได้พบหน้ามีหลายประเด็นคาใจที่จะถาม ยันจะไม่อโหสิกรรมให้เด็ดขาด เพราะลงมือฆ่าอย่างเลือดเย็น ปล่อยให้เป็นตราบาปไปตลอดชีวิต หลังตำรวจรับตัวทำประวัติพิมพ์ลายนิ้วมือและจัดให้แม่ผู้ตายชี้ตัวพบชี้ได้อย่างแม่นยำทั้ง 3 ครั้ง ก่อนคุมตัวส่งท้องที่ทำแผนประกอบคำรับสารภาพและดำเนินคดี,จากคดีฆาตกรรมซ่อนเงื่อนฆ่าแล้วเผา น.ส.พลอยนรินทร์ หรือน้องพลอย ผลิผล อายุ 25 ปี หลังสูญหายไปตั้งแต่วันที่ 21 ส.ค.57 นานกว่า 3 ปี กระทั่งนางพัชรี ปั้นทอง อายุ 51 ปี ผู้เป็นแม่พยายามร้องเรียนขอความเป็นธรรมและแจ้งตำรวจ สภ.ท่าเรือ จ.พระนครศรีอยุธยา ช่วยตามหาลูกสาวแต่คดีไม่คืบ จนต้องเข้าร้องเรียนสำนักนายกรัฐมนตรีก่อนส่งเรื่องให้ พล.ต.อ.ศรีวราห์ รังสิพราหมณกุล รอง ผบ.ตร.ดำเนินการสืบสวนสอบสวนทราบว่าน้องพลอยถูกนายพลกฤต หรือเอส วิเศษ อายุ 29 ปี หรืออดีตทหารยศ ส.อ. สังกัดศูนย์การทหารปืนใหญ่ จ.ลพบุรี อดีตแฟนเก่าอุ้มขึ้นรถเก๋งหายไป,หลังพบเบาะแสตำรวจรวบรวมพยานหลักฐานจนออกหมายจับและตามล่าตัวนายพลกฤตอย่างต่อเนื่อง จนนายพลกฤตทนแรงกดดันไม่ไหวโร่เข้ามอบตัวกับทหาร พร้อมรับสารภาพว่า ได้ฆ่าและเผาน้องพลอยไปแล้วในป่าเขากะบุด ริมถนนสายแสลงพัน-แก่งคอย หมู่ 2 ต.ท่าคล้อ อ.แก่งคอย จ.สระบุรี เมื่อไปตรวจสอบพบเพียงโครงกระดูกและผลตรวจดีเอ็นเอตรงกับพ่อแม่ของน้องพลอย พนักงานสอบสวนจึงแจ้งข้อหาเพิ่ม ฆ่าผู้อื่นโดยไตร่ตรองไว้ก่อน ลักทรัพย์ในเวลากลางคืนโดยใช้ยานพาหนะ ทำให้เสียทรัพย์ ลอบฝัง ซ่อนเร้น ย้ายหรือทำลายศพหรือส่วนหนึ่งส่วนใดของศพ เพื่อปิดบังการตายหรือเหตุแห่งการตาย และเคลื่อนย้ายทำลายศพหรือส่วนหนึ่งของศพ ส่วนนายพลกฤตถูกควบคุมตัวไว้ในเรือนจำ มทบ.11 นั้น,ความคืบหน้าเมื่อเวลา 15.30 น. วันที่ 16 ส.ค. ที่ห้องประชุมชิวปรีชา บก.ป. พล.ต.วิจารณ์ จดแตง หัวหน้าส่วนปฏิบัติการคณะทำงานด้านกฎหมาย คณะรักษาความสงบแห่งชาติ (คสช.) พร้อมด้วย พ.อ.บุรินทร์ ทองประไพ เสนาธิการประจำผู้บังคับบัญชาฝ่ายกฎหมาย คสช. พร้อมกำลังทหารคุมตัวนายพลกฤต หรืออดีต ส.อ.พลกฤต วิเศษ อายุ 29 ปี ผู้ต้องหาส่งมอบให้กับ พล.ต.อ.ศรีวราห์ รังสิพราหมณกุล รอง ผบ.ตร. โดยมี พล.ต.ต.สมบัติ มิลินทจินดา รอง ผบช.ภ.1 พร้อมคณะ ร่วมรับตัว ก่อนเข้าสู่กระบวนการตรวจร่างกายโดยแพทย์จาก รพ.ตำรวจ พิมพ์ลายนิ้วมือและถ่ายรูปทำประวัติตามขั้นตอน โดยมีนางพัชรี ปั้นทอง แม่น้องพลอย พร้อมนายรณณรงค์ แก้วเพ็ชร ทนายความ เดินทางมารอพบหน้านายพลกฤต หลังทราบว่าทหารจะควบคุมตัวผู้ต้องหามาส่งมอบให้กับพนักงานสอบสวน โดยนางพัชรีถือกรอบรูปน้องพลอย พร้อมผ้าพันคอผืนสีแดงเอาไว้ตลอดเวลา,นางพัชรีกล่าวว่า เหตุที่ห้อยผ้าพันคอผืนนี้เพราะเป็นสิ่งที่ลูกสาวทำให้ก่อนจะพรากจากกัน น้องพลอยจะทำแต่สิ่งดีๆให้ ทำผ้าพันคอเป็นของขวัญชิ้นสุดท้ายให้ตน ทั้งนี้ อยากจะเรียกร้องความเป็นธรรมให้กับลูกสาว อยากเห็นหน้าคนที่กระทำกับลูกสาวอย่างเลือดเย็น ถ้าได้พบนายพลกฤตมีหลายสิ่งที่อยากจะพูดกับเขา คำถามแรกเลยคงจะถามว่า ทำไมถึงเลือดเย็นนัก ฆ่าน้องพลอยตั้งแต่วันแรก ที่ผ่านมา แม่ติดต่อกับเขา หลังจากเกิดเหตุ 2 วัน ที่น้องพลอยหายตัวไป เขาโทรศัพท์มาขณะยังทำงานอยู่ แต่เขาฆ่าน้องมาแล้ว 3 ปีกว่า วันนี้แม่พาน้องมาให้ดูคนที่บอกว่ารักนักรักหนา เรื่องที่เกิดขึ้นคงไม่สามารถอโหสิกรรมให้ได้ เป็นใครๆยกโทษให้ได้หรือไม่ มันกะทันหันมาก แม่จะไม่ให้เขาไปกราบขอขมาน้อง แต่ให้เป็นบาปติดตัวไปตลอดชีวิต นางพัชรีกล่าวและว่า นายพลกฤตต้องมากราบเท้าขอขมาตน แต่ตนไม่ให้อภัยกับสิ่งที่นายพลกฤตทำลงไป คิดว่าน้องพลอยคงต้องการแบบนั้นเช่นกัน ผู้สื่อข่าวรายงานว่า ระหว่างที่รอพบหน้านายพลกฤต นางพัชรีวางกรอบรูปแล้วจุดธูปที่เตรียมมา ก่อนจะร่ำไห้บอกกล่าวกับลูกว่า วันนี้แม่ได้มาเรียกร้องความเป็นธรรมคืนให้กับลูกแล้ว,ต่อมาพนักงานสอบสวนคุมตัวนายพลกฤต ไปยังห้องชี้ตัวผู้ต้องหา เพื่อให้นางพัชรีชี้ตัว เจ้าหน้าที่จัดให้นายพลกฤตยืนปะปนกับตำรวจ บก.ป.อีก 5 คน รวม 6 คน และมีเลข 1-6 กำหนดไว้ ปรากฏว่านางพัชรีสามารถชี้ตัวนายพลกฤตได้ถูกต้องทั้ง 3 ครั้ง หลังเสร็จสิ้นขั้นตอนดังกล่าวแล้ว นำนายพลกฤตไปควบคุมที่ สภ.แก่งคอย จ.สระบุรี จากนั้นในวันที่ 17 ส.ค. ให้เจ้าหน้าที่ตำรวจ สภ.หินซ้อน มารับตัวไปทำแผนประกอบคำรับสารภาพ ผู้สื่อข่าวรายงานว่า ขณะที่เจ้าหน้าที่ควบคุมตัวนายพลกฤตขึ้นรถตู้ตำรวจเดินทางไปยัง สภ.แก่งคอย ผู้ต้องหาได้สวมหมวกกันน็อกแบบเต็มใบ เพื่อปิดบังใบหน้าในระหว่างที่ต้องฝ่ากลุ่มสื่อมวลชนหลายแขนงที่มารอเฝ้าติดตามทำข่าว นอกจากนี้ เจ้าหน้าที่อีกส่วนหนึ่งยังกันตัวนางพัชรี เพื่อไม่ให้เข้าใกล้ตัวผู้ต้องหาด้วย,พล.ต.อ.ศรีวราห์กล่าวว่า จากการสอบสวนเบื้องต้นผู้ต้องหาให้การรับสารภาพตลอดข้อกล่าวหา ข้อหาหลักคือ ฆ่าผู้อื่นโดยไตร่ตรองไว้ก่อน รวมทั้งหมด 4 ข้อหา อ้างว่าลงมือก่อเหตุเพียงคนเดียว และไม่ได้ใช้อาวุธ แต่หากมีผู้ใดเกี่ยวข้องยืนยันว่าจะดำเนินคดีทั้งหมด ส่วนสาเหตุที่ลงมือขอไม่เปิดเผยเพราะอยู่ในสำนวนการสอบสวน สำหรับกรณีที่มีการระบุว่าบิดาของผู้ต้องหาเป็นนายทหารยศ พ.อ.มีส่วนเกี่ยวข้องกับการให้ความช่วยเหลือผู้ต้องหาระหว่างหลบหนีคดีตลอด 3 ปีนั้น คงไม่มีเรื่องอิทธิพล หรือส่งผลต่อการดำเนินคดี โดยเฉพาะในยุค คสช.คงทำไม่ได้ ขณะนี้ตนซักถามคำให้การของผู้ต้องหาในเบื้องต้นเท่านั้น หลังจากนี้พนักงานสอบสวนจะสอบปากคำอย่างละเอียดอีกครั้ง โดยเฉพาะในรายละเอียดประเด็นต่างๆ ส่วนสาเหตุที่เพิ่งจับกุมผู้ต้องหาได้หลังจากญาติผู้เสียชีวิตแจ้งความร้องทุกข์ไว้นานถึง 3 ปีแล้วนั้น เป็นเพราะผู้ต้องหาย้ายถิ่นที่อยู่ตลอดเวลา จึงยากต่อการติดตามจับกุม อย่างไรก็ดี เรื่องการสืบสวนจับกุมบางครั้งก็แล้วแต่จังหวะและโอกาสด้วย,รอง ผบ.ตร.กล่าวถึงกรณีที่นางพัชรี แม่เหยื่อทมิฬ ให้ข้อมูลเพิ่มเติมเกี่ยวกับบิดาและภรรยาของผู้ต้องหารายนี้คอยให้ความช่วยเหลือมาโดยตลอดว่า ตนกำชับผู้ใต้บังคับบัญชาไปแล้วว่าหากพบว่าใครมีส่วนเกี่ยวข้องให้ความช่วยเหลือผู้ต้องหาต้องถูกพิจารณาดำเนินคดีทั้งหมด ไม่มียกเว้น ส่วนกรณีการเปิดเผยข้อมูลว่าพาตัว น.ส.พลอยนรินทร์ไปยังสถานที่ราชการแห่งหนึ่งนั้น ตนยังไม่ทราบ แต่ผู้ต้องหาอ้างว่าก่อเหตุฆ่าและเผาศพผู้เสียชีวิตภายในวันเดียว,สาเหตุที่ผู้ต้องหายอมมอบตัวเพราะถูกเจ้าหน้าที่กดดัน ปิดล้อมพื้นที่ไว้หมดแล้ว จะหลบหนีอย่างไรก็ต้องถูกจับกุมดำเนินคดี สำหรับปมเหตุการณ์สังหารยังไม่สามารถชี้ชัดได้ คงต้องรอสอบปากคำอย่างละเอียดอีกครั้ง เพราะเพิ่งรับโอนสำนวนคดี และที่ซักถามเบื้องต้นจะเป็นตามข้อหาที่ขออำนาจศาลออกหมายจับไว้เท่านั้น ผู้ต้องหารับสารภาพทุกข้อหา คดีนี้ยืนยันว่าจะดำเนินการโดยเร็วที่สุดและพร้อมให้ความเป็นธรรมทางคดี ที่ผ่านมาถือว่าไม่ได้ล่าช้าและจะต้องรายงานผู้บังคับบัญชาทุกระยะอยู่แล้ว ส่วนทางญาติของ น.ส.พลอยนรินทร์ ตนสอบถามแล้วว่ายังต้องการอะไรเพิ่มเติมอีกหรือไม่ พล.ต.อ.ศรีวราห์กล่าว,รายงานข่าวแจ้งว่า จากการสอบสวนผู้ต้องหารับสารภาพว่าได้ก่อเหตุฆ่าน้องพลอยจริง สาเหตุเกิดจากโกรธแค้นที่ถูกตีตัวออกห่าง หลังจากทราบว่านายพลกฤต ผู้ต้องหามีครอบครัวอยู่แล้ว จึงขับรถยนต์ไปรับน้องพลอยที่หน้าโรงงานใน จ.พระนครศรีอยุธยา จากนั้นเรียกผู้ตายขึ้นรถเพื่อมาเจรจา พร้อมทั้งนำจักรยานของน้องพลอยขึ้นรถไปด้วย ระหว่างทางเกิดมีปากเสียงกันจึงลงมือบีบคอแต่พลั้งมือทำให้น้องพลอยเสียชีวิต ก่อนจะขับรถเข้าบ้านพักของบิดา อดีตทหารยศ พ.อ.ในค่ายทหารปืนใหญ่ จ.ลพบุรี เพื่อไปเอายางรถยนต์ 4 เส้น น้ำมันเบนซิน 1 ถัง นำศพไปเผานั่งยางบริเวณริมถนนสายแก่งคอย-แสลงพัน หมู่ 2 ต.ท่าคล้อ อ.แก่งคอย จ.สระบุรี เนื่องจากเคยมาฝึกซ้อมรบบริเวณนี้ หลังก่อเหตุเกรงกลัวความผิดจึงหลบหนีไปตามสถานที่ต่างๆ ขาดราชการเกิน 15 วัน จนถูกต้นสังกัดไล่ออกจากราชการ กระทั่งมาถูกจับกุมตัวในที่สุด
นายทหารหัวหน้าส่วนปฏิบัติการคณะทำงานด้านกฎหมาย คสช. นำตัวอดีตทหารยศ ส.อ.ฆาตกรฆ่าเผานั่งยาง น้องพลอย ส่งมอบให้กับ พล.ต.อ.ศรีวราห์ รังสิพรามณกุล รอง ผบ.ตร. ที่กองปราบฯแล้ว 
ข่าวหน้า1,ศรีวราห์ รังสิพรามณกุล,พลอย ผลิผล,เอส วิเศษ,ฆ่าเผานั่งยาง,ข่าวเหตุ